b'\n_START_ARTICLE_\nAlessandro Volta\n_START_SECTION_\n\xc5\xbdivljenje in delo\n_START_PARAGRAPH_\nVolta se je rodil kot sedmi otrok v bogati dru\xc5\xbeini. Kot otrok se je po\xc4\x8dasi razvijal (menda se je pravilno nau\xc4\x8dil govoriti \xc5\xa1ele s sedmimi leti), vendar je bil zelo vedo\xc5\xbeeljen. Zanimalo ga je vse, predvsem pa dogajanje v naravi. \xc5\xa0olal se je v jezuitski \xc5\xa1oli. S 17. leti je \xc5\xbee teko\xc4\x8de govoril in pisal latinsko, italijansko in francosko ter poznal vso dotedanjo knji\xc5\xbeevnost._NEWLINE_Njegovo ljubezen do pesni\xc5\xa1tva je premagala vedo\xc5\xbeeljnost o naravnih pojavih, postal je fizik. Raziskoval je predvsem elektri\xc4\x8dne in magnetne pojave, ki so tedaj najbolj razburjali \xc4\x8dlove\xc5\xa1ko domi\xc5\xa1ljijo. Izdelal je prvi elektrofor, napravo za zbiranje elektri\xc4\x8dnega naboja z drgnenjem in influenco. Kako vsestranski je bil Volta ka\xc5\xbee tudi, da je s potovanja po \xc5\xa0vici prinesel domov krompir, ki ga dotlej v Italiji \xc5\xa1e niso poznali, in raz\xc5\xa1irjal njegovo uporabo kot \xc5\xbeivilo, iz severne Italije pa je pri\xc5\xa1el krompir tudi na Gori\xc5\xa1ko v na\xc5\xa1e kraje._NEWLINE_Leta 1778 je postal profesor eksperimentalne fizike na Univerzi v Pavii. Dobil je laboratorij in v njem nadaljeval preskuse z elektroforjem. Odkril je kondenzator. Ko je pojasnjeval Galvanijeve poskuse z \xc2\xbb\xc5\xbeivalsko elektriko\xc2\xab (trzanje \xc5\xbeabjih krakov ob dotiku s kovino), je odkril naelektrenje ob dotiku razli\xc4\x8dnih kovin. Na osnovi Galvanijevih raziskav je sestavil preprost element tako daje dve plo\xc5\xa1\xc4\x8dici iz bakra in cinka ovil s kosom klobu\xc4\x8devine, katero je namo\xc4\x8dil v \xc5\xbevepleno kislino. Tak\xc5\xa1ne elemente je povezal in sestavil je prvo elektri\xc4\x8dno baterijo, Voltov steber (Voltov \xc4\x8dlen). S tem je ustvaril nov vir elektrike, ki je precej raz\xc5\xa1iril eksperimentalne mo\xc5\xbenosti. Leta 1794 je za svoje znanstvene dose\xc5\xbeke prejel Copleyjevo medaljo Kraljeve dru\xc5\xbebe iz Londona.\n_START_SECTION_\nVolta kot pesnik\n_START_PARAGRAPH_\nZanimivo je, da je v \xc4\x8dasu svojega \xc5\xa1olanja pri jezuitih v Comu Volta kazal izredno nadarjenost za pesnikovanje, kar je kasneje \xc5\xa1e ve\xc4\x8dkrat pokazal pri svojih znanstvenih delih. Opeval je npr. Newtonov splo\xc5\xa1ni gravitacijski zakon, tretjo odpravo na najvi\xc5\xa1jo goro v zahodni Evropi Mont Blanc leta 1787, najve\xc4\x8djo pozornost pa je vzbudila pesem o elektriki- De vis attractiva ignis electrici ac phaenomenia inde pendentibus, kjer je razlo\xc5\xbeil elektri\xc4\x8dne pojave, kar je izreden primer spoja poezije in znanosti. _NEWLINE_Od leta 1881 se po njem imenuje izpeljana enota mednarodnega sistema enot za elektri\xc4\x8dno napetost volt.\n_START_SECTION_\nVolta kot kemik\n_START_PARAGRAPH_\nPoleg fizike in pesni\xc5\xa1tva se je ukvarjal s kemijo. Odkril je plin metan.'